**Szám:** 1-8/2023.

4.sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2023. szeptember 28-i rendes, nyilvános ülésére**

**Tárgy:** Az egészségügyi alapellátási körzetekről szóló 16/2016. (IX. 30.) számú önkormányzati rendelet módosítása

**Tisztelt Képviselő-testület!**

Amint arról már tájékoztattuk a Tisztelt Képviselő-testületet, 2023. évben az egészségügyi alapellátás és a szerves részét képező védőnői szolgálat jelentős szervezeti átalakításon ment keresztül. A helyi önkormányzatok kötelező feladatként 2023. június 30-ig biztosították a védőnői ellátást, ezt követően a feladat az irányító vármegyei intézményekhez került át.

Az egészségügyi alapellátásról szóló 2015. évi CXXIII. törvény (a továbbiakban: Eatv.) 2023. július 1-jétől kiegészült a 6/B. §-sal, amely szerint:

***„6/B. §*** *(1) Az állam az egészségügyi alapellátás körében – a települési önkormányzattal együttműködésben – gondoskodik a védőnői ellátásról.*

*(2) A védőnői ellátás biztosításáért a Kormány által rendeletben kijelölt állami intézményfenntartó szerv – az irányító vármegyei intézmény útján – felelős azzal, hogy*

1. *az ellátás jogszabályban előírt tárgyi feltételeit az állam a települési önkormányzattal kötött megállapodás útján is biztosíthatja, és*
2. *a Kormány által rendeletben kijelölt állami intézményfenntartó szerv a települési önkormányzat részére tájékoztatásul megküldi a védőnői ellátás megszervezésével összefüggő, a személyi és a tárgyi feltételek biztosítására vonatkozó döntéseket.”*

Az egészségügyi ellátórendszer átalakításáról szóló 2022. évi LXXIII. törvény a védőnői ellátást is érinti. A módosítások értelmében az Eatv. 23. §-a az alábbiakról rendelkezik:

*„23. § (1) A települési önkormányzat által a védőnői ellátás biztosítása érdekében 2023. július 1-jét megelőzően kötött szerződés 2023. június 30-i zárónappal hatályát veszti.*

*(2) Az egészségügyi szolgálati jogviszonyban foglalkoztatott védőnő és a védőnői ellátás körében foglalkoztatott személy tekintetében a munkáltatói jogokat 2023. július 1-től az az irányító vármegyei intézmény gyakorolja, amely területileg illetékes az érintett védőnői körzet tekintetében. Az egészségügyi szolgálati jogviszonyban foglalkoztatott védőnő jogviszonyát a munkáltatói jogutódlás nem érinti, azt folyamatosnak kell tekinteni.*

*(3) A (2) bekezdés szerinti vármegyei intézmény 2023. július 1. napjával egészségügyi szolgálati jogviszonyt létesít azon védőnői feladatok ellátása érdekében, ahol 2023. július 1. napjától munkáltatói jogutódlás alapján a személyi feltételek nem biztosítottak. A jogviszony létesítésekor az adott körzetben 2023. június 30. napján a védőnői feladatokat nem egészségügyi szolgálati jogviszony keretében ellátó védőnőt előnyben kell részesíteni.*

*(4) A települési önkormányzat az általa 2023. június 30. napjáig biztosított védőnői ellátás finanszírozására jogosult.*

*(5) A települési önkormányzat 2023. július 1. napjával biztosítja az állam számára a 2023. június 30. napján a védőnői ellátásra szolgáló ingó és ingatlan vagyonnak az ingyenes használatát.*

*(6) A települési önkormányzat a 2022. december 31-én a védőnői ellátásra szolgáló ingatlan és ingó vagyonát e feladattól nem vonhatja el.”*

Ezzel egyidőben, vagyis 2023. július 01-jével hatályon kívül helyezték az Eatv. 5. § (1) bekezdés d) pontját, amely alapján az önkormányzat alapellátási feladatai közül kikerült a védőnői ellátás, és az állam feladatába került át.

Mindezek alapján a települési önkormányzat képviselő-testületének egészségügyi alapellátásokról szóló rendeletének hatálya már nem terjedhet ki a védőnői ellátásra, illetve annak körzeteinek megállapítására.

Az Eatv. 6. § (1) bekezdése 2023. július 1. napjától az alábbiak szerint módosult: „*Az önálló orvosi tevékenységről szóló törvény végrehajtásáról szóló kormányrendeletben meghatározott praxiskezelő (a továbbiakban: praxiskezelő) jogszabályban meghatározott szempontok alapján, a települési önkormányzatok bevonásával alakítja ki az egészségügyi alapellátások körzeteit*.”

Az Eatv. 6. § (4) bekezdése értelmében: „*Nem kell alkalmazni a települési önkormányzatnak a körzethatárok megállapításáról szóló rendeletét, ha a praxiskezelő az egészségügyi alapellátási körzetet az (1) bekezdés szerint kialakította*.”

Az önkormányzatok képviselő-testületei 2023. június 30-ig rendeletben jelölték ki az egészségügyi alapellátások körzeteit, azonban - fentiek alapján – 2023. július 1-től az egészségügyi alapellátási körzetek kialakítása önkormányzati feladat helyett állami feladattá válik, amelyet a praxiskezelő végez.

A körzetek kialakítása a helyi sajátosságok figyelembevétele érdekében a települési önkormányzatok bevonásával történik. A fenti magasabb szintű jogszabályi változások miatt a települési önkormányzatok az egészségügyi alapellátásról alkotott önkormányzati rendeleteinek módosítása indokolt, a védőnői szolgálatra vonatkozó rendelkezéseket hatályon kívül kell helyezni, mivel a jelenlegi szabályozás szerint rendeletalkotási felhatalmazása az egészségügyi alapellátások körzetei tekintetében már nincs az önkormányzatoknak. Az egészségügyi alapellátásokról szóló önkormányzati rendeletet azonban addig alkalmazni kell, amíg a praxiskezelő ki nem jelöli az egészségügyi alapellátási körzeteket.

Zalaszentgrót Város Önkormányzatának a fenti feladatok kapcsán alkotott rendeletét áttekinteni, felülvizsgálni, és a rendeletet - a hatályos jogszabályoknak megfelelően - legkésőbb 2023. szeptember 30. napjáig módosítani szükséges azzal, hogy a védőnői szolgálatra vonatkozó rendelkezéseket hatályon kívül helyezi.

A Pénzügyi és Ügyrendi Bizottság az előterjesztést a 2023. szeptember 21-én tartott ülésén megtárgyalta és a …/2023. (IX.21.) számú határozatával javasolja Zalaszentgrót Város Önkormányzata Képviselő-testületének annak elfogadását.

**Előzetes hatásvizsgálat a rendelethez:**

A jogalkotásról szóló 2010. évi CXXX. törvény 17. § (1) bekezdése alapján az alábbiakról tájékoztatom a tisztelt Képviselő-testületet:

A rendelettervezet jelentősnek ítélt hatásai:

A társadalmi és gazdasági hatásvizsgálat kapcsán megállapítható, hogy a rendelet tervezett módosítása igazodik a központi jogszabályok alapján meghatározott változások átvezetéséhez. Az adminisztratív terhek a rendelet módosítását követően nem változnak. A rendelet módosítása környezeti és egészségi hatással nem jár.

A rendeletalkotás szükségessége, a jogalkotás elmaradásának várható következményei:

A rendelet módosítása jogszabályváltozás miatt indokolt. A helyi rendeleti szabályozás központi jogszabályokhoz igazításának elmaradása esetén a helyi rendelet szövegezése és a központi jogszabály közti összhang hiánya okán törvénysértő állapot keletkezne.

A rendelet alkalmazásához szükséges személyi, szervezeti, tárgyi és pénzügyi feltételek:

Az új szabályok alkalmazásához, végrehajtásához nem szükségesek újabb munkaszervezési és pénzügyi intézkedések, a végrehajtáshoz szükséges feltételek személyi, szervezeti, tárgyi feltételek adottak. A pénzügyi feltételek rendelkezésre állnak.

# A fentiek alapján kérem a T. Képviselő-testületet, hogy a 16/2016. (IX.30.) számú az egészségügyi alapellátási körzetekről szóló önkormányzati rendelet módosításáról az előterjesztést megtárgyalni és a rendelet módosítását elfogadni szíveskedjen.

**Zalaszentgrót**, 2023. szeptember 18.

|  |  |
| --- | --- |
|  | **Baracskai József**  polgármester |

Az előterjesztés a törvényességi követelményeknek megfelel.

|  |  |
| --- | --- |
|  | **Dr. Simon Beáta**  jegyző |