**Zalaszentgrót Város Önkormányzata Képviselő-testületének 20/2023. (IX. 29.) önkormányzati rendelete**

**egyes önkormányzati rendeletek módosításáról és hatályon kívül helyezéséről**

Zalaszentgrót Város Önkormányzatának Képviselő-testülete a helyi önkormányzatokról szóló módosított 1990. évi LXV.tv. 16. §.(1) bekezdésében és a környezet védelmének általános szabályairól szóló módosított 1995. évi LIII.tv. 46. §. (1) bekezdés c/ pontjában kapott felhatalmazás alapján Zalaszentgrót Város környezetvédelmi feladatainak megoldása, a köztisztaság kialakítása, fenntartása és védelme érdekében a helyi környezet védelméről és a település tisztaságáról szóló 8/2003. (IV.18.) önkormányzati rendelet, valamint a a települési hulladékkal kapcsolatos közszolgáltatásról szóló 9/2022. (VI.1.) önkormányzati rendelet módosításáról a következő rendeletet alkotja:

**1. §**

A helyi környezet védelméről és a település tisztaságáról szóló 8/2003 (IV.18.) önkormányzati rendelet II. Fejezet címe helyébe a következő rendelkezés lép:

*„II. Fejezet*

*Az ingatlanok és közterületek tisztántartása, az elhagyott hulladék felszámolása”*

**2. §**

A helyi környezet védelméről és a település tisztaságáról szóló 8/2003 (IV.18.) önkormányzati rendelet 3. §-a a következő (9)–(15) bekezdéssel egészül ki:

„(9) Az önkormányzat bejelentés alapján vagy hivatalból végzi a település közigazgatási területén belül található közterületeken elhagyott hulladék felderítését.

(10) Az elhagyott hulladék felderítése az önkormányzat hivatala útján történik.

(11) A hivatal helyszíni szemle keretében meghatározza a hulladék pontos helyét, mennyiségét, típusát, jellegét és amennyiben lehetséges, a hulladék tulajdonosát vagy korábbi birtokosát.

(12) Amennyiben az elhagyott hulladék pontos helyének beazonosítását követően megállapítható, hogy a hulladék magántulajdonban álló ingatlanon található, úgy a hivatal az ingatlantulajdonos egyidejű írásbeli értesítése mellett a rendelkezésére álló adatok megküldésével eljárást kezdeményez a területileg illetékes hulladékgazdálkodási hatóságnál az elhagyott hulladék felszámolása érdekében.

(13) Amennyiben az elhagyott hulladék állami vagy önkormányzati tulajdonban levő ingatlanon található, a hivatal a hulladékról szóló törvénynek a nemzeti vagyonról szóló 2011. évi CXCVI. törvény (a továbbiakban: Nvtv.) hatálya alá tartozó ingatlan esetében alkalmazandó rendelkezésének megfelelően jár el.

(14) Az önkormányzat a (13) bekezdésben meghatározott esetben a költségvetésében e célra elkülönített összeg terhére teljesíti az elszállítási kötelezettségét.

(15) Az önkormányzat hivatala a település közigazgatási területén belül található közterületeken elhagyott hulladék fellelésének helyszíneiről nyilvántartást vezet és gondoskodik az engedély nélküli hulladék-elhelyezéssel leginkább érintett helyszínek rendszeres ellenőrzéséről. ”

**3. §**

A helyi környezet védelméről és a település tisztaságáról szóló 8/2003 (IV.18.) önkormányzati rendelet IV. Fejezet címe helyébe a következő rendelkezés lép:

*„IV. Fejezet*

*Kommunális szennyvízkezelés, csapadékvíz – elvezetés, a nem közművel összegyűjtött háztartási szennyvíz begyűjtése ”*

**4. §**

A helyi környezet védelméről és a település tisztaságáról szóló 8/2003 (IV.18.) önkormányzati rendelet a következő 16/A. §-sal egészül ki:

**„16/A. §**

(1) A nem közművel összegyűjtött háztartási szennyvíz begyűjtése a vízgazdálkodásról szóló 1995. évi LVII. törvény 1. melléklet 37. pontjában meghatározott nem közművel összegyűjtött háztartási szennyvíz begyűjtésére vonatkozó, a háztartási szennyvíz átvételét, elszállítását és ártalmatlanítás céljából történő átadását magában foglaló közszolgáltatás. A közszolgáltatás Zalaszentgrót Város közigazgatási területére terjed ki.

(2) Az Önkormányzat közigazgatási területén a nem közművel összegyűjtött háztartási szennyvíz begyűjtésére, mint közszolgáltatás teljesítésére jogosult, illetve kötelezett közszolgáltató az Észak-zalai Víz-és Csatornamű Zrt. (8900 Zalaegerszeg, Balatoni u. 8.).

(3) A város közigazgatási területén a nem közművel összegyűjtött háztartási szennyvíz ártalmatlanítás céljából történő átadási helye a vízügyi hatóság által kijelölt szennyvíztisztító telep: Zalaszentgrót 10218 hrsz.-ú ingatlanon található szennyvíz ürítő hely.

(4) A Zalavíz Zrt. a nem közművel összegyűjtött háztartási szennyvíz begyűjtését és elszállítását egyedi megrendelés alapján végzi. A Zalavíz Zrt. a közszolgáltatás teljesítésének feltételeiről, valamint a közszolgáltatás feltételeiben bekövetkezett változásokról az ingatlanhasználót – a változás bekövetkezése előtt 30 nappal – felhívás közzétételével köteles tájékoztatni.

(5) A nem közművel összegyűjtött háztartási szennyvíz elszállítását a közszolgáltatással érintett ingatlanhasználók kizárólag e rendelet 12. § (2) bekezdésében meghatározott közszolgáltatótól rendelhetik meg.

(6) Az ingatlanhasználó köteles a nem közművel összegyűjtött háztartási szennyvíz gyűjtése során megfelelő gondossággal eljárni annak érdekében, hogy az mások életét, testi épségét, egészségét és jó közérzetét ne veszélyeztesse, a város természetes és épített környezetét ne szennyezze, a növény-, és állatvilágot ne károsítsa.

(7) Az ingatlanhasználó köteles biztosítani az egyedi zárt szennyvíztároló megközelíthetőségét a szállítójármű számára oly módon, hogy az elláthassa feladatát.

(8) Az ingatlanhasználó köteles a rendelet 1. mellékletében meghatározott közszolgáltatási díjat a Zalavíz Zrt. részére megfizetni. A közszolgáltatás körében az ingatlanhasználó és a Zalavíz Zrt. közötti jogviszonyt a közszolgáltatás esetében az a tény hozza létre, hogy a Zalavíz Zrt. az ingatlanhasználó számára a közszolgáltatást felajánlja, és a közszolgáltatás teljesítésére rendelkezésre áll.

(9) Az ingatlanhasználónak a közszolgáltatás igénybevételéért kéttényezős közszolgáltatási díjat kell fizetnie. A közszolgáltatási díj legmagasabb díját a 1. melléklet tartalmazza.

(10) Az ingatlan tulajdonosa a közszolgáltatásért fizetendő ürítési díjat a 1. melléklet szerinti egységnyi díjtétel és az elszállított mennyiség szorzata alapján köteles megfizetni. Az ingatlanhasználó köteles a közszolgáltatási díjat alkalmanként, a nem közművel összegyűjtött háztartási szennyvíz begyűjtésével egyidejűleg, a Zalavíz Zrt. által helyben kiállított számla alapján a helyszínen megfizetni.

(11) A Zalavíz Zrt. köteles gondoskodni a szolgáltatás időtartama alatt a közszolgáltatást igénybevevők számára ügyfélszolgálat és tájékoztatási rendszer kiépítéséről.

(12) A személyes adatok kezelése során a közszolgáltató köteles a mindenkor hatályos, adatkezelésre vonatkozó jogszabályok rendelkezéseit maradéktalanul megtartani. Az adatkezelés és az adatvédelmi követelmények megszegése esetén a mindenkor hatályos, vonatkozó jogszabályok rendelkezései az irányadók. A Zalavíz Zrt. és az ingatlanhasználó köteles eleget tenni a nem közművel összegyűjtött szennyvíz vonatkozásában a környezetvédelmi és vízügyi jogszabályokban meghatározott bejelentési, nyilvántartási és adatszolgáltatási kötelezettségeknek.

(13) A Zalavíz Zrt. a közszolgáltatás ellátásával összefüggésben, kizárólag a közszolgáltatást igénybe vevő személyek nyilvántartása érdekében, a közszolgáltatás igénybevételének időtartama alatt jogosult a közszolgáltatást igénybe vevő ingatlanhasználó adatai közül a családi és utónevét, vagy közhiteles nyilvántartás szerinti nevét; lakóhely, tartózkodási és értesítési hely címét, vagy székhelyének, telephelyének címét, továbbá adóazonosító jelét, vagy adószámát kezelni.”

**5. §**

A helyi környezet védelméről és a település tisztaságáról szóló 8/2003 (IV.18.) önkormányzati rendelet az 1. melléklet szerinti 1. melléklettel egészül ki.

**6. §**

Hatályát veszti A települési hulladékkal kapcsolatos közszolgáltatásról szóló 9/2022. (IV. 1.) önkormányzati rendelet.

**7. §**

Ez a rendelet a kihirdetését követő napon lép hatályba, és a kihirdetését követő második napon hatályát veszti.

Baracskai József Dr. Simon Beáta

polgármester jegyző

A rendelet 2023. szeptember 29. napján kihirdetésre került.

Dr. Simon Beáta

jegyző

*1. melléklet a 20/2023. (IX. 29.) önkormányzati rendelethez*

„*1. melléklet a 8/2003 (IV.18.) önkormányzati rendelethez*

**A hulladékgazdálkodási közszolgáltatások egységnyi díjai**

1. **Lakossági (természetes személy ingatlanhasználó esetén):**

1.1. Nem közművel összegyűjtött háztartási szennyvíz begyűjtésének alapdíja: 926,- Ft/alkalom;

1.2. Nem közművel összegyűjtött háztartási szennyvíz begyűjtésének ürítési díja: 1.395,8,- Ft/m³   
A díjak az ÁFA összegét nem tartalmazzák.

2. **Nem lakossági (egyéb, nem természetes személy ingatlanhasználó esetén):**

2.1. Nem közművel összegyűjtött háztartási szennyvíz begyűjtésének alapdíja: 1.570,- Ft/alkalom;

2.2. Nem közművel összegyűjtött háztartási szennyvíz begyűjtésének ürítési díja: 1.700,- Ft/m³   
A díjak az ÁFA összegét nem tartalmazzák.”

Végső előterjesztői indokolás

**Általános indokolás**

Az egyes energetikai és hulladékgazdálkodási tárgyú törvények módosításáról szóló 2021. évi II. törvény 22. § a)-b) pontjai értelmében 2023. július 1. napjától hatályát vesztette az Mötv. 13. § (1) bekezdés 19. pontja, valamint a 23. § (4) bekezdés 11. pontjában a „hulladékgazdálkodás” szövegrész. Fentiek alapján megszűnik a települési önkormányzatok egyik feladata, a hulladékgazdálkodásról való gondoskodás, valamint megszüntetésre kerül a települési önkormányzat hulladékgazdálkodási közszolgáltatás megszervezéséért fennálló felelőssége. A fenti rendelkezések értelmében szükségessé vált a települési önkormányzatoknak a hulladékgazdálkodással kapcsolatban alkotott rendeleteinek hatályon kívül helyezése, valamint a településtisztasági, illetve köztisztasági témakörben alkotott rendeletek felülvizsgálata és módosítása szükséges.

**Részletes indokolás**

**1. §**

A rendelet 1. §-a a II. Fejezet címének kiegészítéséről rendelkezik.

**2. §**

A rendelet 2. §-a az elhagyott hulladék felszámolásával kapcsolatos rendelkezéseket tartalmazza.

**3. §**

A rendelet 3.§-a a IV. fejezet címének  kiegészítését tartalmazza.

**4. §**

A rendelet 4.§-a a nem közművel összegyűjtött háztartási szennyvíz begyűjtésére vonatkozó szabályokat határozza meg.

**5.§**

A rendelet 5.§-a az 1. melléklettel való kiegészítésről rendelkezik.

**6. §**

A rendelet 6. §-a a települési hulladékkal kapcsolatos közszolgáltatásokról szóló 9/2022. (VI.1.) önkormányzati rendelet hatályvesztéséről rendelkezik.

**7. §**

A rendelet 7. §-a a hatálybalépésre, valamint a hatályvesztésre vonatkozó rendelkezéseket tartalmazza.